
ΓΝΩΜΟΔΟΤΗΣΗ
Η Επιτροπή Δικαιωμάτων των Γυναικών και Ισότητας των Φύλων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τα ακόλουθα:
<RepeatBlock-Dec> 
Α.	λαμβάνοντας υπόψη ότι στο άρθρο 8 της ΣΛΕΕ ανατίθεται στην Ένωση η εντολή να επιδιώξει να εξαλειφθούν οι ανισότητες και να προαχθεί η ισότητα μεταξύ ανδρών και γυναικών σε όλες τις δράσεις της. λαμβάνοντας υπόψη ότι η ισότητα αποτελεί θεμελιώδες δικαίωμα βάσει της Συνθήκης της Λισαβόνας και προτεραιότητα για την Ένωση, με το Ευρωπαϊκό Ινστιτούτο για την Ισότητα των Φύλων (EIGE) να στηρίζει τα θεσμικά όργανα της Ένωσης και τα κράτη μέλη για την επίτευξη αυτού του στόχου·

Β.	λαμβάνοντας υπόψη ότι το 2023 το έργο του EIGE επικεντρώθηκε σε δύο θεματικές προτεραιότητες: την Ευρωπαϊκή Πράσινη Συμφωνία και την έμφυλη βία· λαμβάνοντας υπόψη ότι οι κρίσεις επιδεινώνουν την ευπάθεια και την έκθεση των γυναικών στη βία, εντείνοντας τις υφιστάμενες διαρθρωτικές ανισότητες και επιδεινώνοντας όλα τα είδη έμφυλης βίας, συμπεριλαμβανομένης της σωματικής, σεξουαλικής και ψυχολογικής βίας· λαμβάνοντας υπόψη ότι η αποτελεσματικότητα των δράσεων του EIGE που αφορούν την Ευρωπαϊκή Πράσινη Συμφωνία, η οποία πρέπει να αναθεωρηθεί και να επικαιροποιηθεί ώστε να τεθούν εφικτοί στόχοι εν γένει για την επίτευξη της ισότητας και τη στήριξη των γυναικών, ιδίως στην Ένωση, είναι αμφισβητήσιμη· 

1.	εκφράζει σοβαρές ανησυχίες για το γεγονός ότι υπήρξε εκτροπή της εστίασης της αποστολής του EIGE από τη βελτίωση της ισότητας στην Ευρωπαϊκή Πράσινη Συμφωνία· επισημαίνει ότι το EIGE πέτυχε το 92,76 % των στόχων του προγράμματος εργασίας του·

2.	σημειώνει ότι η αύξηση κατά 8,5 % των δαπανών προσωπικού του EIGE μπορεί να αποδοθεί τόσο στο επίμονα υψηλό ποσοστό πληθωρισμού όσο και στην τιμαριθμική αναπροσαρμογή των μισθών κατά 2,7 %, και ότι ο μέσος αριθμός προσωπικού παρέμεινε στους 45 υπαλλήλους· σημειώνει ότι δύο συμβασιούχοι υπάλληλοι προσλήφθηκαν και χρηματοδοτήθηκαν από τη συμφωνία συνεισφοράς του ΜΠΒ με τη Γενική Διεύθυνση Γειτονίας και Διαπραγματεύσεων για τη Διεύρυνση της Επιτροπής· αναγνωρίζει τη μόνιμη υποστελέχωση του EIGE και προτείνει το EIGE να εστιάσει το πρόγραμμα εργασίας του στη βία κατά των γυναικών και των κοριτσιών, αφαιρώντας παράλληλα την προτεραιότητα από τις δράσεις που σχετίζονται με την Ευρωπαϊκή Πράσινη Συμφωνία, εφόσον είναι αναγκαίο υπό το πρίσμα των υφιστάμενης επάρκειας του προσωπικού·

3.	αναγνωρίζει ότι ελήφθησαν ειδικά μέτρα στον τομέα της δημοσιονομικής διαχείρισης για τη διασφάλιση της ορθής εφαρμογής των διοργανικών συμβάσεων-πλαισίων.
</RepeatBlock-Dec>

